พระราชกฤษฎีกา

ออกตามความในประมวลรัษฎากร

ว่าด้วยการยกเว้นรัษฎากร (ฉบับที่ ๕๖8)

พ.ศ. ๒๕๕๖

ภูมิพลอดุลยเดช ป.ร.

ให้ไว้ ณ วันที่ ๑๗ ตุลาคม พ.ศ. ๒๕๕๖

เป็นปีที่ ๖๘ ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช มีพระบรมราชโองการโปรดเกล้า ฯ  
ให้ประกาศว่า

โดยที่เป็นการสมควรยกเว้นภาษีเงินได้และภาษีมูลค่าเพิ่ม บางกรณี

อาศัยอำนาจตามความในมาตรา ๑๘๗ ของรัฐธรรมนูญแห่งราชอาณาจักรไทย และมาตรา ๓ (๑)  
แห่งประมวลรัษฎากร ซึ่งแก้ไขเพิ่มเติมโดยพระราชบัญญัติแก้ไขเพิ่มเติมประมวลรัษฎากร (ฉบับที่ ๑๐)  
พ.ศ. ๒๔๙๖ อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล  
ซึ่งมาตรา ๒๙ ประกอบกับมาตรา ๓๓ และมาตรา ๔๑ ของรัฐธรรมนูญแห่งราชอาณาจักรไทย  
บัญญัติให้กระทำได้โดยอาศัยอำนาจตามบทบัญญัติแห่งกฎหมาย จึงทรงพระกรุณาโปรดเกล้า ฯ  
ให้ตราพระราชกฤษฎีกาขึ้นไว้ ดังต่อไปนี้

มาตรา ๑ พระราชกฤษฎีกานี้เรียกว่า “พระราชกฤษฎีกาออกตามความในประมวลรัษฎากร  
ว่าด้วยการยกเว้นรัษฎากร (ฉบับที่ ๕๖๘) พ.ศ. ๒๕๕๖”

มาตรา ๒ พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษา  
เป็นต้นไป

มาตรา ๓ ให้ยกเว้นภาษีเงินได้ตามส่วน ๒ หมวด ๓ ในลักษณะ ๒ แห่งประมวลรัษฎากร สำหรับเงินได้พึงประเมินตามมาตรา ๔๐ (๒) (๗) และ (๘) ที่ได้รับจากหน่วยงานของรัฐ สำหรับการจัดทำอาหารเพื่อนำไปช่วยเหลือผู้ประสบอุทกภัยในปี พ.ศ. ๒๕๕๔ ทั้งนี้ เฉพาะเงินได้ที่ได้รับตั้งแต่วันที่ ๘ ตุลาคม พ.ศ. ๒๕๕๔ เป็นต้นไป

มาตรา ๔ ให้ยกเว้นภาษีมูลค่าเพิ่มตามหมวด ๔ ในลักษณะ ๒ แห่งประมวลรัษฎากร ให้แก่บุคคลธรรมดาหรือคณะบุคคลที่มิใช่นิติบุคคล สำหรับการให้บริการจัดทำอาหารแก่หน่วยงานของรัฐ  
เพื่อนำไปช่วยเหลือผู้ประสบอุทกภัยในปี พ.ศ. ๒๕๕๔ ทั้งนี้ เฉพาะการให้บริการที่กระทำตั้งแต่วันที่ ๘  
ตุลาคม พ.ศ. ๒๕๕๔ ถึงวันที่ ๓๑ ธันวาคม พ.ศ. ๒๕๕๔

/ มาตรา 5...

2

มาตรา ๕ ให้รัฐมนตรีว่าการกระทรวงการคลังรักษาการตามพระราชกฤษฎีกานี้

ผู้รับสนองพระบรมราชโองการ

ยิ่งลักษณ์ ชินวัตร

นายกรัฐมนตรี

หมายเหตุ :- เหตุผลในการประกาศใช้พระราชกฤษฎีกาฉบับนี้ คือ เนื่องจากเหตุอุทกภัยในปี พ.ศ. ๒๕๕๔  
ครอบคลุมพื้นที่หลายจังหวัดของประเทศไทย ส่งผลให้มีผู้ประสบอุทกภัยที่ต้องการความช่วยเหลือด้านอาหาร  
ในแต่ละพื้นที่เป็นจำนวนมาก รัฐจึงได้ให้ความช่วยเหลือแก่ผู้ประสบอุทกภัย โดยการออกค่าใช้จ่ายให้แก่บุคคล

หรือกลุ่มบุคคลในการจัดทำอาหารหรือการให้บริการจัดทำอาหารให้แก่หน่วยงานของรัฐเพื่อนำไปช่วยเหลือ  
ผู้ประสบอุทกภัย แต่โดยที่เงินค่าใช้จ่ายที่ได้รับและการให้บริการในกรณีดังกล่าวอยู่ในบังคับต้องเสียภาษีเงินได้

และภาษีมูลค่าเพิ่ม และเพื่อเป็นการบรรเทาภาระภาษีให้แก่บุคคลหรือกลุ่มบุคคลที่ร่วมกับหน่วยงานของรัฐ  
ในการบรรเทาความเดือดร้อนของผู้อื่นอันเป็นไปเพื่อประโยชน์สาธารณะ สมควรยกเว้นภาษีเงินได้และ  
ภาษีมูลค่าเพิ่มสำหรับเงินได้ที่ได้รับจากหน่วยงานของรัฐในการจัดทำและการให้บริการจัดทำอาหารเพื่อช่วยเหลือผู้ประสบอุทกภัย จึงจำเป็นต้องตราพระราชกฤษฎีกานี้

(ร.จ. ฉบับกฤษฎีกา เล่ม 130 ตอนที่ 97 ก วันที่ 25 ตุลาคม 2556)